Vrou raakgery terwyl sy draf, motoris jaag glo wegArgieffoto ŉ Vrou, in haar vroeë 30’s, is in ŉ kritieke toestand na ŉ hospitaal geneem, nadat sy Sondagoggend in ŉ beweerde tref-en-trap-voorval raakgery is toe sy gaan draf het. Annine Dormehl, woordvoerder van ER24, het gesê die voorval het omstreeks 08:00 in Bassonia in Johannesburg plaasgevind. “Die vrou het saam met ŉ vriend gedraf toe ŉ motor haar in Comarostraat getref het,” het Dormehl gesê. Die bestuurder van die motor het glo van die toneel af weggery. Die vrou het ŉ kopbesering en oop fraktuur aan haar linkerbeen opgedoen. “Paramedici het haar op die toneel behandel en met ŉ ambulans na ŉ nabygeleë hospitaal geneem vir verdere behandeling.” Dormehl het gesê owerhede was op die toneel en ondersoek die moontlikheid van ŉ tref-en-trap-ongeluk.